Illum il-Kummissjoni adottat Komunikazzjoni dwar il-Prezzijiet tal-Enerġija, biex tindirizza ż-żieda eċċezzjonali fil-prezzijiet globali tal-enerġija, li hija mistennija li ddum matul ix-xitwa, u biex tgħin lin-nies u lin-negozji tal-Ewropa. Il-Komunikazzjoni tinkludi “sett ta' għodod” li l-UE u l-Istati Membri tagħha jistgħu jużaw biex jindirizzaw l-impatt immedjat taż-żidiet fil-prezzijiet attwali, u jsaħħu aktar ir-reżiljenza kontra xokkijiet futuri. Il-miżuri nazzjonali fuq medda qasira ta' żmien jinkludu appoġġ ta' dħul ta' emerġenza lill-familji, għajnuna mill-Istat għall-kumpaniji, u tnaqqis immirat fit-taxxa. Il-Kummissjoni se tappoġġa wkoll l-investimenti fl-enerġija rinnovabbli u fl-effiċjenza enerġetika; teżamina miżuri possibbli dwar il-ħżin tal-enerġija u x-xiri ta' riżervi tal-gass; u tivvaluta d-disinn preżenti tas-suq tal-elettriku. Il-Kummissarju għall-Enerġija Kadri Simson, waqt li ppreżenta s-sett ta' għodod, qal: “Iż-żieda fil-prezzijiet globali tal-enerġija hija ta' inkwiet serju għall-UE. Hekk kif qed noħorġu mill-pandemija u nibdew l-irkupru ekonomiku tagħna, huwa importanti li nipproteġu lill-konsumaturi vulnerabbli u nappoġġjaw l-industrija Ewropea. Il-Kummissjoni qed tgħin lill-Istati Membri jieħdu miżuri immedjati biex inaqqsu l-impatt fuq l-unitajiet domestiċi u n-negozji din ix-xitwa. Fl-istess ħin, aħna nidentifikaw miżuri oħra fuq terminu medju biex niżguraw li s-sistema tal-enerġija tagħna tkun aktar reżiljenti u aktar flessibbli biex tiflaħ għal kwalunkwe volatilità futura matul it-tranżizzjoni. Is-sitwazzjoni attwali hija eċċezzjonali, u s-suq intern tal-enerġija serva tajjeb għal dawn l-aħħar 20 sena. Iżda jeħtieġ li nkunu ċerti li dan ikompli jsir fil-futur, filwaqt li nwettqu l-Patt Ekoloġiku Ewropew, nagħtu spinta lill-indipendenza enerġetika tagħna u nilħqu l-għanijiet klimatiċi tagħna. Sett ta' għodod ta' miżuri fuq terminu qasir u medju Iż-żieda qawwija fil-prezzijiet attwali tirrikjedi rispons rapidu u kkoordinat. Il-qafas legali eżistenti jippermetti lill-UE u lill-Istati Membri tagħha jieħdu azzjoni biex jindirizzaw l-impatti immedjati fuq il-konsumaturi u l-industrija. Għandha tingħata prijorità lil miżuri mmirati li jistgħu jtaffu malajr l-impatt taż-żidiet fil-prezzijiet għall-konsumaturi vulnerabbli u n-negozji ż-żgħar. Dawn il-miżuri għandhom jiġu aġġustati b'mod faċli fir-rebbiegħa, meta s-sitwazzjoni hija mistennija li tistabbilizza ruħha. It-tranżizzjoni fit-tul u l-investimenti tagħna f'sorsi ta' enerġija aktar nodfa m'għandhomx jiġu mfixkla. Miżuri immedjati għall-protezzjoni tal-konsumaturi u n-negozji: It-tranżizzjoni lejn enerġija nadifa hija l-aħjar assigurazzjoni kontra x-xokkijiet fil-prezzijiet fil-futur, u jeħtieġ li tiġi aċċellerata. L-UE ser tkompli tiżviluppa sistema effiċjenti tal-enerġija b'sehem għoli ta' enerġija rinnovabbli. Filwaqt li s-sorsi rinnovabbli orħos għandhom rwol dejjem akbar fil-provvista tal-grilja tal-elettriku u fl-iffissar tal-prezz, s-sorsi l-oħra tal-enerġija, inkluż il-gass, għadhom meħtieġa fi żminijiet ta' domanda akbar. Skont id-disinn tas-suq attwali, il-gass għadu jistabbilixxi l-prezz ġenerali tal-elettriku meta jintuża peress li l-produtturi kollha jirċievu l-istess prezz għall-istess prodott meta jidħol fil-grilja - l-elettriku. Hemm kunsens ġenerali li l-mudell ta' pprezzar marġinali attwali huwa l-aktar wieħed effiċjenti, iżda hija meħtieġa analiżi ulterjuri. Il-kriżi ġibdet l-attenzjoni wkoll għall-importanza tal-ħżin għall-funzjonament tas-suq tal-gass tal-UE. Bħalissa l-UE għandha kapaċità ta' ħżin għal aktar minn 20 % tal-użu annwali tal-gass tagħha, iżda mhux l-Istati Membri kollha għandhom faċilitajiet ta' ħżin u l-użu tagħhom u l-obbligi biex iżommuhom ivarjaw. Miżuri fuq terminu medju għal sistema tal-enerġija dekarbonizzata u reżiljenti: Il-miżuri stabbiliti fis-sett ta' għodod se jgħinu biex jipprovdu rispons f'waqtu għaż-żieda fil-prezzijiet tal-enerġija fil-preżent, li huma l-konsegwenza tas-sitwazzjoni globali eċċezzjonali. Dawn se jikkontribwixxu wkoll għal tranżizzjoni ta' enerġija għall-Ewropa li tkun ġusta, sostenibbli u għall-but ta' kulħadd, u għal indipendenza akbar fl-enerġija. L-investimenti fl-enerġija rinnovabbli u fl-effiċjenza enerġetika mhux biss se jnaqqsu d-dipendenza fuq il-fjuwils fossili importati, iżda se jipprovdu wkoll prezzijiet tal-enerġija bl-ingrossa aktar affordabbli li huma aktar reżiljenti għal-limitazzjonijiet tal-provvista globali. It-tranżizzjoni lejn enerġija nadifa hija l-aħjar assigurazzjoni kontra xokkijiet fil-prezzijiet bħal dan fil-futur, u jeħtieġ li tiġi aċċellerata, anke għall-ġid tal-klima. Kuntest L-UE, bħal ħafna reġjuni oħra fid-dinja, bħalissa qed tesperjenza żieda qawwija fil-prezzijiet tal-enerġija. Dan huwa prinċipalment misjuq minn żieda fid-domanda globali għall-enerġija, u b'mod partikolari għall-gass, hekk kif l-irkupru ekonomiku wara l-għoli tal-pandemija tal-COVID-19 qed jiżdied. Il-prezz Ewropew tal-karbonju żdied drastikament ukoll fl-2021, iżda b'rata inqas mill-prezzijiet tal-gass. L-effett taż-żieda fil-prezz tal-gass fuq il-prezz tal-elettriku huwa disa' darbiet akbar mill-impatt taż-żieda fil-prezz tal-karbonju. Il-Kummissjoni kienet qed tikkonsulta b'mod wiesa' dwar ir-rispons xieraq għas-sitwazzjoni attwali, u pparteċipat f'dibattiti dwar din il-kwistjoni mal-Membri tal-Parlament Ewropew u l-Ministri fil-Kunsill tal-Unjoni Ewropea, filwaqt li għamlet kuntatt ukoll mal-industrija u mal-fornituri internazzjonali tal-enerġija. Diversi Stati Membri diġà ħabbru miżuri nazzjonali biex itaffu ż-żidiet fil-prezzijiet, iżda oħrajn qed ifittxu lill-Kummissjoni għal gwida dwar x'passi jistgħu jieħdu. Xi sħab internazzjonali diġà indikaw pjanijiet biex iżidu l-konsenji tal-enerġija tagħhom lejn l-Ewropa. Is-sett ta' għodod ippreżentat illum jippermetti rispons ikkoordinat biex jiġu protetti dawk l-aktar f'riskju. Hu mfassal bir-reqqa biex jindirizza l-ħtiġijiet fuq perjodu qasir ta' żmien biex jitnaqqsu l-ispejjeż tal-enerġija għad-djar u n-negozji, mingħajr ma ssir ħsara lis-suq intern tal-enerġija tal-UE jew it-tranżizzjoni ekoloġika fuq terminu medju. Il-Passi li Jmiss Il-Kummissarju Simson se jippreżenta l-Komunikazzjoni u s-sett ta' għodod lill-Membri tal-Parlament Ewropew nhar il-Ħamis 14 ta' Ottubru u lill-Ministri tal-Enerġija fit-26 ta' Ottubru. Il-mexxejja Ewropej imbagħad ser jiddiskutu l-prezzijiet tal-enerġija fil-Kunsill Ewropew li jmiss fit-21-22 ta' Ottubru. Din il-Komunikazzjoni hija l-kontribut tal-Kummissjoni għad-dibattitu kontinwu fost dawk li jfasslu l-politika tal-UE. Il-Kummissjoni se tkompli l-iskambji tagħha mal-amministrazzjonijiet nazzjonali, l-industrija, il-gruppi tal-konsumaturi u s-sħab internazzjonali dwar dan is-suġġett importanti, u tinsab lesta li twieġeb għal kwalunkwe talba addizzjonali mill-Istati Membri. Għal Aktar Informazzjoni Komunikazzjoni dwar il-prezzijiet tal-enerġija Mistoqsijiet u Tweġibiet dwar il-Komunikazzjoni dwar il-Prezzijiet tal-Enerġija Skeda informattiva dwar is-Suq tal-Enerġija tal-UE u l-Prezzijiet tal-Enerġija Skeda informattiva dwar is-Sett ta' Għodod Il-paġna web tal-prezzijiet tal-enerġija tal-UE *: updated on 13/10 - 13.15